Σιδηροδρομικός σταθμός Λακκιάς (Επιβατικός)

Ο Σιδηροδρομικός Σταθμός Λακκιάς (Επιβατικός) αποτελούσε σιδηροδρομική στάση επί της Σιδηροδρομικής Γραμμής Αμυνταίου - Κοζάνης και εξυπηρετούσε τον κοντινό οικισμό της Λεβαίας στο Νομό Φλώρινας. Η υποδομή βρίσκεται δυτικά του οικισμού, κατασκευάστηκε μεταγενέστερα και λειτούργησε επικουρικά με τον συνώνυμο σταθμό ο οποίος εξυπηρετούσε ταυτόχρονα και τους ελιγμούς εμπορικών φορτίων που κατευθυνόντουσαν στον ΑΗΣ Αμυνταίου.

Η σιδηροδρομική στάση παραμένει ανενεργή από το 2010 ως επακόλουθο της αναστολής λειτουργίας της Σιδηροδρομικής Γραμμής Αμυνταίου - Κοζάνης και δεν υφίσταται κάποιο χρονοδιάγραμμα επαναλειτουργίας της υποδομής.

 Ιστορικό 

 20ος Αιώνας 
Το 1951, αποφασίστηκε η κατασκευή σιδηροδρομικού άξονα που θα συνέδεε το Αμύνταιο με την Κοζάνη, ως επακόλουθο της αδυναμίας ολοκλήρωσης της Σιδηροδρομικής Γραμμής Καλαμπάκας - Κοζάνης - Βέροιας. Ο συγκεκριμένος άξονας αποτελούσε παρακλάδι της Σιδηροδρομικής Γραμμής Θεσσαλονίκης - Φλώρινας, που είχε κατασκευαστεί το 1894, και σχεδιάστηκε για να υποστηρίζει τόσο επιβατικές όσο και εμπορευματικές μεταφορές, ώστε να εξυπηρετήσει τις ανάγκες κατά την περίοδο άνθισης της λιγνιτικής βιομηχανίας στην περιοχή. Στο πλαίσιο αυτό, δίπλα στον κεντρικό σταθμό της Λακκιάς, δημιουργήθηκε υποστηρικτική υποδομή επιβατικής στάσης, για την εξυπηρέτηση επιβατών πλησίον του οικισμού της Λακκιάς. Το 1955 εγκαινιάστηκαν τόσο ο σταθμός όσο και η γραμμή, προσφέροντας συνδέσεις μεταξύ της Λακκιάς και της Κοζάνης, καθώς και απευθείας δρομολόγια προς Έδεσσα, Φλώρινα, Θεσσαλονίκη, Αθήνα, και Αλεξανδρούπολη.

 21ος Αιώνας 
Στο πλαίσιο αναβάθμισης του σιδηροδρομικού δικτύου της Δυτικής Μακεδονίας, η Σιδηροδρομική Γραμμή Αμυνταίου - Κοζάνης και ο επιβατικός σταθμός της Λακκιάς αναβαθμίστηκαν την περίοδο 2003-2007. Οι παρεμβάσεις περιλάμβαναν την αναβάθμιση της επιδομής και των εγκαταστάσεων, με στόχο την αύξηση της ταχύτητας των δρομολογίων και τη βελτίωση της χωρητικότητας των συρμών στο δίκτυο.

 Αναστολή λειτουργίας γραμμής 2010 
Λίγα μόλις χρόνια μετά την αναβάθμιση της γραμμής, το 2010, ο ΟΣΕ αποφάσισε να διακόψει τη λειτουργία της γραμμής και των σχετικών υποδομών της (συμπεριλαμβανομένης και της Λακκιάς), προκειμένου να μειώσει τα έξοδα, λόγω της χαμηλής επιβατικής κίνησης και της περιορισμένης ανταγωνιστικότητας σε σχέση με άλλα μέσα μεταφοράς. Επιπλέον, το 2014 σταμάτησε και η εμπορική χρήση της γραμμής, εξαιτίας της αποκοπής του σιδηροδρομικού δικτύου στο τμήμα ΑΕΒΑΛ - Ποντοκώμη, η οποία προκλήθηκε από την επέκταση των λιγνιτωρυχείων της ΔΕΗ. Μέχρι σήμερα, ο σταθμός και η γραμμή παραμένουν ανενεργές, χωρίς να υπάρχει συγκεκριμένο χρονοδιάγραμμα για την επαναλειτουργία ή την αποκατάστασή τους.

 Δομή Συγκροτήματος Σταθμού 
Το κτηριακό συγκρότημα του Σιδηροδρομικού Σταθμού Λακκιάς αποτελείται από τρεις παρακαμπτήριες γραμμές και μια κεντρική, καθώς και από μια πλευρική εμπορική αποβάθρα αλλά και από ορισμένα κτήρια επιβατικής χρήσης. Παράλληλα, ο συγκεκριμένος σταθμός διαθέτει και παρακαμπτήριο προς τον ΑΗΣ Αμυνταίου. Στο παρακάτω σχεδιάγραμμα αποτυπώνεται τοπογραφικά το κτηριακό συγκρότημα του σταθμού:
κέντρο|χωρίς-πλαίσιο|946x946εσ

 Υπηρεσίες 
Ο επιβατικός Σιδηροδρομικός Σταθμός της Λακκιάς δεν εξυπηρετείται από επιβατικές αμαξοστοιχίες, ούτε διαδραματίζει ρυθμιστικό ρόλο στην κίνηση των συρμών επί του δικτύου.

 Παραπομπές 

Λακκιά (Επιβατικός)
Κατηγορία:Σιδηροδρομικοί σταθμοί στη Φλώρινα
Κατηγορία:Σιδηροδρομικοί σταθμοί που εγκαινιάστηκαν το 1955